Hybridtrollhassel

Hybridtrollhassel (Hamamelis × intermedia) er en busk i trollhasselfamilien. Den er en menneskeskapt krysning mellom kinatrollhassel (H. mollis) og japantrollhassel (H. japonica) og forekommer ikke naturlig.

Busken er løvfellende og blir to–fire meter høy. Den sprer seg med rotskudd. Bladene er eggformede og minner om hasselblader. De er mørke- eller lysegrønne hos ulike sorter. Oversiden er glinsende, og undersiden har spredte hår. Bladgrunnen er asymmetrisk og hjerteformet. Høstfargen er gul, oransje eller rød. Busken blomstrer svært tidlig, før løvsprett i januar til mars. Blomstene dufter ofte. Begerbladene er hårete og brune på utsiden og purpur på innsiden. Kronbladene er mørkegule, lysegule eller røde, og de er bare krøllete ytterst. 

Hybridtrollhassel er den vanligste trollhasselen i hager, og det finnes mange kultivarer. Den dyrkes overalt i tempererte strøk på grunn av den tidlige blomstringen og de praktfulle høstfargene. I Norge kan den plantes på lune steder i lavlandet i Sør-Norge.

Galleri

Litteratur

Eksterne lenker 
 

Trollhasselfamilien